
# Рөстәм Миңнеханов: 2013 елдан бирле Татарстанда нәтиҗәле авыл хуҗалыгы предприятиеләренә ярдәм күрсәтү принцибын гамәлгә кертү мәслихәт

*13.09.2012*Республика икътисадын тәшкил итүче төп өлкәләрнең берсе булып, элеккечә агросәнәгать комплексы кала. Безнең өчен барлык юнәлешләр дә мөһим – эре авыл хуҗалыгы оешмалары һәм фермерлык хуҗалыклары һәм халыкның шәхси йорт хуҗалыклары үсеше дә күз уңында. Бу хакта бүген ТР Президенты Рөстәм Миңнеханов ТР Дәүләт Советы депутатларына еллык Юлламасында билгеләп узды.


Утырыш киңәйтелгән составта узды. Анда федераль һәм республика хакимияте органнары, җирле үзидарә органнары вәкилләре, иҗтимагый, дини оешмалар, профсоюзлар, бизнес, мәгариф, сәламәтлек саклау, мәдәният, ММЧ вәкилләре – барлыгы 700 гә якын кеше катнашты.


Президент әйтүенчә, соңгы унъеллыкта мегафермалар төзелешенә, терлекчелек комплексларын реконструкцияләүгә, эшкәртү һәм саклау объектларын модернизацияләүгә, авыл хуҗалыгы техникасын яңартуга, нәселле терлек сатып алуга 150 миллиард сумнан артык инвестицияләр җәлеп ителгән. “Агросила Групп, Ак Барс Холдинг, Кызыл Шәрыкъ Агро һәм башка компанияләрнең керткән өлеше зур”, - дип искәртте Рөстәм Миңнеханов.


“Кече хуҗалыклар үсешенең югары темпларына, актив дәүләт ярдәме нәтиҗәсендә ирешелде. Республикада 860 гаилә фермасы эшли, шул исәптән, 381е – югары технологияле. Соңгы елларда шәхси хуҗалыкларга 20 миллиард сумнан артык ташламалы кредит бирелде. “Лизинг-грант” программасы кысаларында авыл хуҗалыгында 863 проект финансланды. Министрлар Кабинетына грантлар бүлеп бирү мәсьәләләрен оператив төстә хәл итү зарур, аларның 30 проценттан да ким булмаган өлеше авылларга юнәлтелергә тиеш”, - дип ассызыклады ТР башлыгы.


“Җирле җитештерүчеләрнең продукциясенә “яшел урам” бирү – аерым бер зур бурыч. Татарстанның агросәнәгать паркы, безнең җитештерүчеләрне турыдан-туры кулланучылар белән элемтәгә кертергә һәм сыйфатлы авыл хуҗалыгы продукциясенә үтемле бәяләр куярга мөмкинлек бирәчәк. Мондый парклар барлык шәһәрләрдә булдырылырга тиеш”, - дигән фикердә Р. Миңнеханов.


“Киләсе елдан нәтиҗәле эшләүче авыл хуҗалыгы предпрятиеләренә дәүләт ярдәме принцибын гамәлгә кертү зарур. Базар коралларының уңышлы кулланылышы Актаныш, Балтач, Әтнә, Саба районнарында күзәтелә. Җирдән файдалану нәтиҗәлелеге, җайланмалар кулланылышы, хезмәт нәтиҗәлелеге, агросәнәгать сәясәтенең өстенлекләренә әверелергә тиеш”, - дигән күрсәтмә бирде Президент.


“Авыл һәм аның халкына ярдәм итү – республика өчен үзәктә булган мәсьәләләрнең берсе. Авылларда торак, юллар, авыл мәдәният йортлары, беренчел звено медицина учреждениеләре төзелеше, мәктәпне төзекләндерү, газификация, “Чиста су” республика программалары алга таба да гамәлгә ашуын дәвам итәчәк”, - дип ышандырды Рөстәм Миңнеханов.

*ТР Президенты матбугат хезмәте*
Рөстәм Миңнеханов: 2013 елдан бирле Татарстанда нәтиҗәле авыл хуҗалыгы предприятиеләренә ярдәм күрсәтү принцибын гамәлгә кертү мәслихәт